1 martdan boshlab, oilaviy tadbirkorlik dasturlari doirasida bog`, tok va issiqxona uchun aholiga ajratiladigan kreditlar muddati 3 yildan 7 yilgacha uzaytiriladi — Shavkat Mirziyoev

O`zbekiston Prezidenti Shavkat Mirziyoev raisligida 24 fevral kuni qishloq va suv xo`jaligi sohasida joriy yilda amalga oshiriladigan ustuvor vazifalar muhokamasi yuzasidan videoselektor yig`ilishi o`tkazildi. Bu haqda Prezident Matbuot xizmati xabar qildi.
Qishloq xo`jaligi – mamlakatimiz eksport salohiyatini oshirish, ish o`rinlari va aholi daromadini ko`paytirishda katta manbalardan biri hisoblanadi. Shu bois sohaga doir ko`plab hujjatlar qabul qilinib, zarur sharoitlar yaratib berildi. Bog`dorchilik, uzumchilik, meva-sabzavotchilik, sholichilik, chorvachilikni rivojlantirish, suvni tejash, agrokorxonalarni moliyaviy qo`llab-quvvatlash mexanizmlari yo`lga qo`yildi. 
Ekinlarni oqilona joylashtirish va ilm bilan etishtirish orqali bu yil har bir gektardan olinadigan daromadni 5 ming dollarga etkazish maqsadi belgilangan.
– Ekinlardan olinadigan daromadni keskin ko`paytirish va suvdan oqilona foydalanish sohadagi eng ustuvor vazifa bo`lishi kerak, – deya ta`kidladi davlatimiz rahbari.
Buning uchun ekinlarni har bir tumanning o`ziga xosligi, mahallalarda tarixan shakllangan dehqonchilik ko`nikmalari, suv ta`minotidan kelib chiqib joylashtirish zarurligi qayd etildi. Misol uchun, Mirzaobod tumanidagi ayrim maydonlarda paxta hosildorligi 12 sentnerni tashkil qilmoqda. Lekin, u erdagi mahallalarning ixtisoslashuvi o`rganilganda, anor etishtirish imkoniyati va qayta ishlash korxonasi borligi aniqlangan.
Xuddi shuningdek, Forish va Ellikqal`a tumanlarida vinobop uzum navlarini o`stirish mumkin. Buloqboshi tumanida sarimsoqpiyozdan yaxshi daromad olish, xonadonlarga imtiyozli kredit berish orqali yiliga 1 ming tonna eksportbop uzum etishtirish imkoniyati bor.
– Joriy yil 1 martdan boshlab, oilaviy tadbirkorlik dasturlari doirasida bog`, tok va issiqxona uchun aholiga ajratiladigan kreditlar muddati 3 yildan 7 yilgacha, imtiyozli davri esa 1 yildan 3 yilgacha uzaytiriladi. Bu – odamlarning istagi, o`zgarishlar uchun imkoniyat, – dedi Shavkat Mirziyoev.
Lalmi va yaylov erlarni foydalanishga kiritish, bu orqali doimiy va mavsumiy ish o`rinlari yaratish muhimligi ta`kidlandi. 
Ma`lumki, yoshlar bandligini ta`minlashga qaratilgan vazifalarga muvofiq, ishsiz fuqarolarga 10 sotixdan 50 sotixgacha er berilmoqda. Mutasaddilarga ushbu erlarni aholiga yaqin joydan ajratib, urug`, o`g`it va texnika ta`minotida ko`maklashish bo`yicha ko`rsatmalar berildi.
Yig`ilishda qayd etilganidek, joriy yilda qishloq xo`jaligi korxonalarini 702 ming tonna urug` va 105 million tup ko`chat bilan ta`minlash zarur.
Lekin, bu borada tizim yo`lga qo`yilmagani aholiga ham, eksportchilarga ham qiyinchilik tug`dirmoqda. Navlarning sifati, mahsulotlarning etilish muddati tashqi bozorlarda etakchi o`rinlarga chiqish imkonini bermayapti.
 Shu bois, endi Qishloq xo`jaligida bilim va innovasiyalar milliy markazining Mirzaev nomidagi bog`dorchilik, uzumchilik va vinochilik ilmiy tadqiqot instituti hamda uning ilmiy-tajriba stansiyalarida davlat-xususiy sheriklik asosida yuqori hosilli, eksportbop meva va uzum ko`chatlari etishtirish yo`lga qo`yiladi. Buning uchun har bir viloyatda kamida 100 gektar maydonda hududlarning tuproq-iqlim sharoitlariga mos intensiv ko`chatchilik xo`jaliklari tashkil etiladi. Mahalliy urug`chilik xo`jaliklaridan urug` va ko`chat sotib olinganda, bunga ketgan mablag`ning 20 foizigacha qismi to`lab beriladi.
Shuningdek, muqobil energiyada ishlaydigan limonchilik issiqxonalari qurish xarajatlarining ham bir qismini qoplab berish tartibi joriy qilinadi.
Yig`ilishda paxta-to`qimachilik klasterlari samaradorligini oshirish masalalariga ham to`xtalib o`tildi.
– Klaster – izlanish, innovasiya, degani. Agar klasterlar ertangi kunni tasavvur qilib ishlasa, qo`shimcha qiymatli mahsulotlarni bozorga olib chiqib, raqobatbardosh bo`lishi mumkin. Dunyo tajribasini o`rganib, mahsulotni ko`paytirib, tannarxni kamaytirish kerak, – dedi Prezident.
Davlatimiz rahbari har doim vazifa qo`yar ekan, avvalo, uning mablag`ini hal etib beradi. Agrar tarmoqni barqaror moliyaviy resurslar bilan ta`minlash uchun bu yil Qishloq xo`jaligi jamg`armasiga 24 trillion so`m mablag` yo`naltirilmoqda. Bunda, birinchi marta, sabzavot etishtirishga Markaziy bankning asosiy stavkasida kreditlar berish uchun 300 milliard so`m qo`shimcha mablag` ajratish nazarda tutilmoqda.
Shuningdek, boshoqli don va paxta etishtirish, paxta-to`qimachilik klasterlari va kooperasiyalariga 19 oygacha kreditlar berish uchun ham qo`shimcha mablag`lar talab etiladi.
Shu maqsadda, bugun Qishloq xo`jaligi jamg`armasi faoliyati hamda ishlab chiqaruvchilarni davlat tomonidan moliyaviy qo`llab-quvvatlash tizimini takomillashtirish to`g`risida Prezident qarori qabul qilindi. Yig`ilishda ushbu qaror mazmun-mohiyati, ijrosi haqida so`z bordi.
Davlatimiz rahbari sohada ilm-fan va axborot texnologiyalarini rivojlantirish masalasiga alohida e`tibor qaratdi.  Poliz va sabzavotchilikni rivojlantirishda AQSh, meva etishtirishda Buyuk Britaniya, donchilikda Avstriya, o`simliklar himoyasi bo`yicha Niderlandiya, o`simliklar oziqlanishi va xujayra biologiyasi bo`yicha Germaniya tajribasini o`rganish, ekspertlarni jalb etish zarurligini ta`kidladi.
Qishloq xo`jaligi vazirining axborot texnologiyalarini rivojlantirish bo`yicha o`rinbosari lavozimi joriy etildi va alohida tuzilma tashkil etilmoqda. Ushbu tuzilmaga yil yakuniga qadar 3 million gektar sug`oriladigan erlar monitoringi, tuproq tarkibi va ekinlar haqidagi ma`lumotlarni mujassam etgan axborot tizimini yo`lga qo`yish topshirildi. Bu maqsadlarga xalqaro moliya tashkilotlarining 10 million dollari yo`naltiriladi.
Shu bilan birga, Toshkent viloyatining Yuqori Chirchiq tumanida Agroxizmatlar markazini ishga tushirish bo`yicha topshiriq berildi.
Videoselektor yig`ilishida suvdan tejab foydalanish masalalari ham muhokama qilindi.
Joriy yil sug`orish mavsumida suv ta`minoti me`yorga nisbatan 25 foiz kam bo`lishi kutilmoqda. Shu bois suv isrofiga umuman yo`l qo`ymaslik hayotiy zarurat.
Xususan, 430 ming gektarda suv tejovchi texnologiyalarni joriy qilish orqali 3 milliard kubmetr suvni iqtisod qilish mumkin.
Bu, o`z navbatida, shunday texnologiya va uskunlarga talabni oshiradi. Dastlabki hisob-kitoblarga ko`ra, tomchilatib sug`orish tizimlari va quvurlar ishlab chiqarish uchun joriy yil fevral-aprel oylarida 35-40 ming tonna polietilen zarur. Shu bois, suv tejovchi texnologiyalar uchun zarur bo`lgan polietilen va polipropilen uchun import boji 1 oktyabrgacha bekor qilingani aytildi.
Suv xo`jaligi vazirligiga 3 mingdan ziyod nasoslarni ta`mirlash va yangilash, nasos stansiyalarida elektr energiyasi va suv sarfini “onlayn” monitoring qilish tizimini joriy etish vazifasi qo`yildi.
Yig`ilishda chorvachilik, parrandachilik va baliqchilikni rivojlantirish chora-tadbirlariga ham to`xtalib o`tildi. 
Bu yil 1 iyuldan boshlab, qo`shilgan qiymat solig`idan qarzdorligi bo`lmagan chorvachilik, parrandachilik, quyonchilik va baliqchilik xo`jaliklariga etishtirgan mahsuloti uchun byudjetdan subsidiya ajratilishi ta`kidlandi.
Shuningdek, chorvachilik korxonalariga xomashyo va texnologiyalarni import qilishda bir qator engilliklar beriladi. Baliq va parranda etishtirishdagi nobudgarchilikni sug`urtalash tartibi ishlab chiqiladi.
Chorvachilikda ozuqa-em masalasi dolzarb. Shu bois yangi o`zlashtiriladigan erlar chorva komplekslari uchun taqsimlab berilishi, 28 ming gektar lalmi va yaylovlarda hamda 173 ming gektar asosiy ekindan bo`shagan maydonlarda omuxta-em etishtirilishi belgilandi.
Mazkur yo`nalishlarda malakali kadrlar tayyorlash masalasiga ham e`tibor qaratildi.
Yig`ilishda muhokama qilingan masalalar bo`yicha Bosh vazir o`rinbosarlari, vazirlar, hokimlar, qishloq xo`jaligi tarmoqlari rahbarlari axborot berdi.